Suomeen suunnitteilla uusi startup-oleskelulupa – malli haettu Tanskasta

Kasvuyrittäjien startup-oleskeluluvan on tarkoitus helpottaa ja nopeuttaa yrittäjien asettumista Suomeen. Ella Kajaste

toimitus

Kasvuyrittäjille eli ns. startup-yrittäjille esitetään omaa oleskelulupaa. Uuteen startup-lupaan on haettu mallia mm. Tanskasta. Usealla EU-maalla on käytössä erillinen oleskelulupa kasvuyrittäjille.

Samalla helpotettaisiin jatkoluvan hakemista ja pidennettäisiin erityisasiantuntijoiden ensimmäisen oleskeluluvan voimassaoloa. Hallitus antoi esityksen ulkomaalaislain muuttamisesta 28. syyskuuta.

Tarkoitus on helpottaa yrittäjien ja huippuosaajien maahanmuuttoa ja edistää siten talouskasvua ja työllisyyttä. Lakimuutosten on tarkoitus tulla voimaan mahdollisimman pian.

Kansainvälisistä osaajista käydään niin kovaa kilpailua, että maahan asettautumiseen vaikuttavien tekijöiden ohella myös oleskelulupajärjestelmän on syytä olla sujuva. Muutos on osa laajempaa kokonaisuutta, jolla hallitus helpottaa osaajien maahanmuuttoa ja yrittäjyyttä.

Tavoitteena on, että kasvuyrittäjän luvan saisi mahdollisimman nopeasti. Oleskeluluvan myöntäisi Maahanmuuttovirasto, mutta hakijan tulisi ennen luvan hakemista hankkia liiketoiminnallinen arvio Innovaatiorahoituskeskus Tekesiltä.

Tekes arvioisi, onko yrityksen liiketoimintamallilla edellytykset nopeaan kansainväliseen kasvuun. Tekesin rooli perustuu sen viranomaisrooliin ja vankkaan startup-toiminnan tuntemukseen.

Maahanmuuttovirasto ei enää arvioisi yritystoimintaa vaan tarkistaisi, että hakijalla on turvattu toimeentulo, eikä luvan myöntämiselle ole kansallisesta turvallisuudesta johtuvia esteitä.

Oleskelulupa myönnettäisiin kahdeksi vuodeksi, minkä jälkeen sen voisi uusia. Oleskeluluvan myöntämiseen menisi korkeintaan muutama viikko.

Oleskelulupajärjestelmät eivät itsessään houkuttele yrittäjiä, vaan bisnesmahdollisuudet. Startup-lupa lähettää viestin, että Suomi panostaa kasvuyrittäjyyteen kaikin keinoin.

Muun kuin kasvuyrittäjän oleskelulupaa muutettaisiin niin, että oleskelulupa voitaisiin myöntää myös osakeyhtiömuotoiseen liiketoimintaan. Nykyisin lupa voidaan myöntää vain täydessä henkilökohtaisessa vastuussa toimivalle elinkeinonharjoittajalle, esimerkiksi toiminimellä toimivalle yrittäjälle.

Samalla nykyisen elinkeinonharjoittajan oleskeluluvan nimi muuttuisi yrittäjän oleskeluluvaksi. Jatkossa yrittäjien oleskelulupia olisi siis kaksi: kasvuyrittäjän ja yrittäjän.

Erityisasiantuntijan ensimmäinen oleskelulupa voitaisiin myöntää kahdeksi vuodeksi nykyisen vuoden sijaan. Muutos koskisi myös perheenjäseniä. Edellytyksenä on, että työsuhde on jatkuva tai voimassa vähintään kaksi vuotta.

Jatkolupaa varten ei kerättäisi enää uusia sormenjälkiä. Jatkolupa olisi mahdollista hakea sähköisesti.

Muutos koskisi kaikkia oleskelulupia. Käytännössä muutos helpottaa erityisesti kansainvälisten yritysten työntekijöitä, koska he matkustavat paljon.